CELEX: 62020CN0028
Language: el
Date: 2020-01-21 00:00:00
Title: Υπόθεση C-28/20: Αίτηση προδικαστικής αποφάσεως την οποία υπέβαλε το Attunda tingsrätt (Σουηδία) στις 21 Ιανουαρίου 2020 — Airhelp Ltd κατά Scandinavian Airlines System SAS

23.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/22
            
         
      Αίτηση προδικαστικής αποφάσεως την οποία υπέβαλε το Attunda tingsrätt (Σουηδία) στις 21 Ιανουαρίου 2020 — Airhelp Ltd κατά Scandinavian Airlines System SAS
      (Υπόθεση C-28/20)
      (2020/C 95/26)
      Γλώσσα διαδικασίας: η σουηδική
      
         Αιτούν δικαστήριο
      
      Attunda tingsrätt
      
         Διάδικοι στην υπόθεση της κύριας δίκης
      
      
         Ενάγουσα: Airhelp Limited
      
         Εναγομένη: Scandinavian Airlines System SAS
      
         Προδικαστικά ερωτήματα
      
      
                  1)
               
               
                  Συνιστά η απεργία χειριστών αεροσκαφών, οι οποίοι απασχολούνται από αερομεταφορέα και είναι απαραίτητοι για την εκτέλεση των πτήσεων, «έκτακτη περίσταση» υπό την έννοια του άρθρου 5, παράγραφος 3, του κανονισμού 261/2004 (1), όταν η απεργία δεν σχετίζεται με μέτρο που αποφάσισε ή ανακοίνωσε ο αερομεταφορέας, αλλά προαναγγέλλεται και πραγματοποιείται νόμιμα από οργανώσεις εργαζομένων στο πλαίσιο συνδικαλιστικής δράσης που σκοπό έχει να αναγκάσει τον αερομεταφορέα σε αύξηση μισθών, παροχή επιδομάτων και τροποποίηση συνθηκών εργασίας προκειμένου να συμμορφωθεί με τις απαιτήσεις των οργανώσεων;
               
            
                  2)
               
               
                  Ποια σημασία πρέπει, ενδεχομένως, να αποδοθεί στον δίκαιο χαρακτήρα των απαιτήσεων των οργανώσεων των εργαζομένων και, ιδίως, στο γεγονός ότι η μισθολογική αύξηση που ζητείται είναι αρκετά υψηλότερη από τις μισθολογικές αυξήσεις που ισχύουν εν γένει στην οικεία εθνική αγορά εργασίας;
               
            
                  3)
               
               
                  Ποια σημασία πρέπει, ενδεχομένως, να αποδοθεί στο γεγονός ότι ο αερομεταφορέας, προκειμένου να αποτραπεί η απεργία, αποδέχεται πρόταση συμβιβασμού εκ μέρους εθνικού φορέα επιφορτισμένου με τη διαμεσολάβηση στις εργατικές διαφορές, την οποία όμως απορρίπτουν οι οργανώσεις των εργαζομένων;
               
            
         (1)  Κανονισμός (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91 (ΕΕ 2004, L 46, σ. 1).